Source: https://aua.gl/kl/maalaarut/isumaginninermut/Pisortanit-ikiorsiissutit/Meeraaqqat-atisassaanut-aneerussivinnullu-pisortanit
Timestamp: 2018-12-17 03:47:52+00:00

Document:
Meeraaqqat atisassaanut, aneerussivinnullu pisortanit ikiorsiissutit | AUA
Meeraaqqap qamutissaanik assakaasulinnik patitinneqarsinnasunik, atisaarassaanik, kiisalu atisaarassaanik pisinissannut atugassanik pisortanit ikiorsiissutinik qinnuteqaatinnut atatillugu Kommunip ulloq 9. Marts 2012 aalajangiinera naammagittaalliuutigisat Isumaginninnermi Naammagittaalliuuteqartarfiup 19. April 2012 suliaraa imatullu aalajangiilluni
Kommunip aalajangiinera allanngortinneqarpoq. Imaappoq kommunip aalajangigassanut tamanut tunngatillugu aalajangiineri eqqortuunngitsut, taamaammat illit naammagittaalliuutinni taperserneqarlutit.
Suliaq pisortanit ikiorsiissutit pillugit Inatsisartut peqqussutaat nr. 15, 20. November 2006-imeersoq naapertorlugu aalajangiiffigineqassaaq.
Oqaatigineqarpoq 1977-imi inunngortutit. Angajoqqaanni najugaqartutit suliffeqanngitsutillu, pisortanillu ikiorsiissutinik pisartagaqartutit.
Pisunik allattuiffinni takuneqarsinnaavoq qinnuteqarnerpit nalaani naartusutit, ullorlu 27. Maj 2012 ernivissattut naatsorsuutigineqartoq.
Ulloq 23. Februar 2012 kommuni siniffeeqqamik, meeqqap qamutaanik assakaasulimmik patitittakkamik aammalu atisaaqqanik, ataatsimut akeqartunik kr. 6.099,90 kr. pisinissamut ikiorsiissutinik ainnuteqarfigaat.
Ulloq 9. Marts 2012 aalajangiinermi qinnuteqaatinnik itigartinneqarputit. Itigartitsinermut tunngaviliunneqarpoq meerartaarneq tassanngaannartumik pineq ajormat. Inatsisitigut tunngavigineqarpoq Inatsisartut peqqussutaat nr. 15, 20. November 2006-imeersoq.
Naammagittaalliuutinni allapputit aningaasanik katersisinnaasimanak naartunerit tamaat suliffeqarsimannginnavit.
Kommuni ulloq 18. Maj 2012 Isumaginninnermi Naammagittaalliuuteqartarfimmut allappoq oqaatigalugu illit pisortanit ikiorsiissutinik pisartagaqartutit, tamatumalu saniatigut kommuni paasissutissanik allanik saqqummiussaqanngilaq.
Pisortanit ikiorsiissutit pillugit Inatsisartut peqqussutaanni nr. 15-imi, 20. November 2006-imeersumi § 20 malillugu kommunalbestyrelsi ataasiartumik anningaasartuutinut naammaginartumik nassuiaaserneqarsimasunut ikiorsiissuteqarsinnaavoq, qinnuteqartup § 4-mi imm. 1 aamma § 8-mi piumasaqaataasut naammassippagit, aammalu nammineerluni aningaasartuutini matuniassagunigit imminut ilaquttamilu siunissami napatinniarnerinut aalajangiisumik ajornartorsiulersussaappat. Nalinginnaasumik aatsaat ikiorsiisoqarsinnaavoq aningaasartuutissaq siumoortumik naatsorsuutigineqarsinnaanngitsumik pisariaqartinneqalersimappat. Taamaattoq aningaasartuutinut siumoortumik naatsorsuutigineqareersinnaasunut kommunalbestyrelsi ataasiakkaatigut naliliinermigut qaqutigoortumik ikiorsiisinnaavoq, taamatut aningaasartuuteqarnissaq qinnuteqartup ilaqutariilluunniit inuuniarneranni pingaaruteqarluinnartuusimappat.
Isumaginninnermi Naammagittaalliuuteqartarfik isumaqarpoq meeraaraativit atisassaanik siniffeerassaanillu ikiorneqarnissamut pisinnaatitaasutit.
Isumaginninnermi Naammagittaalliuuteqartarfiup pingaartutut isigaa, naak aningaasartuutissat siumoortumik naatsorsuutigineqareersinnaagaluartut, illit aningaasanik tamakkununnga atugassanik sipaagaqarnissamut periarfissaqarsimanngitsutit, pissutigalugu naartunerit tamaat pisortanit ikiorsiissutinik pisartagqarsimagavit.
Taamatuttaaq Isumaginninnermi Naammagittaalliuuteqartarfiup pingaartutut isigaa meeraaqqap atisassaanut siniffeeraanullu tunngatillugu aningaasartuutissat naammaginartumik nassuiaaserneqarsinnaasut, aammalu aningaasartuutit taakku aningaasartuutigineqarneri ilinnit isumagineqassagunik illit ulluinnarni inuuniarninnut annertuumik nammakkiisuunissaat, pissutigalugu illit ulluinnarni pisariaqartitavit akilersornissaannut taamaallaat pisortanit ikiorsiissutit isumalluutigisimagakkit, aningaasartuutillu tamakku inimut nerisassanullu aningaasartuutit amerlaqatigiinnarlugit.
Isumaginninnermi Naammagittaalliuuteqartarfik isumaqarpoq meeqqap qamutaanik assakaasulinnik aningaasatigut ikiorserneqarnissamut pisinnaatitaanngitsutit.
Tamatumunnga tunngavigineqarpoq qamutinik assakaasulinnik patitinneqarsinnaasunik pisinissamut aningaasartuutissat naammaginartumik nassuiaaserneqarsinnaasutut isigineqangimmata, pissutigalugu meeraaraq aallaqqaammut meeraaqqat qamutiviinik (barnevogn) pisariaqartitsisarmata.
Kommunip aalajangiinera allanngortinneqarpoq, taamaalilluni illit meeraaqqamut siniffimmik atisaaqqanillu pisinissamut ikiorsernqarsinnaanngorlutit, kisianni meeqqat qamutaannik assakaasulinnik patitinneqarsinnaasunik pisinissamut itigartitsineq atortussaatinneqarluni.
§ 20. Kommunalbestyrelsi ataasiartumik aningaasartuutinut naammaginartumik nassuiaaserneqarsimasunut ikiorsiissuteqarsinnaavoq, qinnuteqartup § 4-mi imm.1 aamma § 8-imi piumasaqaataasut naammassisimappagit aammalu nammineerluni aningaasartuutini matuniassagunigit imminut ilaquttamilu siunissami napatinniarnerinut aalajangiisumik ajornartorsiulersussaappat. Nalinginnaasumik aatsaat ikiorsiisoqarsinnaavoq aningaasartuutissaq siumoortumik naatsorsuutigineqarsinnaanngitsumik pisariaqartinneqalersimappat. Taamaattoq ani-ngaasartuutinut siumoortumik naatsorsuutigineqareersinnaasunut kommunalbestyrelsi ataasiakkaatigut
naliliinermigut qaqutigoortumik ikiorsiisinnaavoq, taamatut aningaasartuuteqarnissaq qinnuteqartup ilaqutariilluunniit inuuniarneranni pingaaruteqarluinnartuusimappat.

References: § 20
 § 4
 § 8

§ 20
 § 4
 § 8